text: Badeforbud på strand ved Fredericia
  30 maj 2014 kl. 14.01
  Fredericia Kommune udsteder badeforbud ved Snoghøj Strand. Niveauet af e-coli bakterier er for højt.
  Det er forbudt at hoppe i vandet på stranden ud for Ballesvej i Snoghøj fredag. Fredericia Kommunes badevandsprøver viser nemlig, at niveauet af E-coli bakterier er for højt. Det skriver kommunen på sin hjemmeside.
  E.coli bakterier lever blandt andet i menneskers og dyrs tarme. Der findes mange varianter af giftige e-coli bakterier. Bliver man smittet, kan symptomerne blandt andet være diarré, blærebetændelse og blodforgiftning.
  Badeforbuddet gælder fra fredag og sandsynligvis resten af weekenden. Kommunen har sendt badevandsprøverne til nærmere analyse og forventer at få resultaterne senest mandag.
  Kommunen, der er ansvarlig for at lave badevandsprøver, understreger, at det stadig er sikkert at bade på de andre strande i kommunen.
  